**NOVABA programma (1996. - 2001. gads)**

1995. gada maijā Ziemeļvalstīs ar lauksaimniecības universitāšu kopīgiem spēkiem ilgstošas sadarbības rezultātā tika nodibināts Ziemeļvalstu mežsaimniecības, veterinārijas un lauksaimniecības universitāšu tīkls NOVA.

Pēc Ziemeļvalstu lauksaimniecības augstskolu rektoru iniciatīvas 1995. gada decembrī Ziemeļvalstu un Baltijas valstu lauksaimniecības augstskolu rektoru sanāksmē Kauņā apstiprināja Ziemeļvalstu un Baltijas valstu lauksaimniecības augstskolu sadarbības programmu (NOVABA), kurā iesaistījās 10 augstskolas. Programmas aktivitātes tika uzsāktas 1996. gada 1. janvārī.

Likumsakarīgi, ka nedaudz vēlāk arī Baltijas lauksaimniecības augstskolu rektori nolēma apvienot spēkus. 1996. gada 13. septembrī Tartu tika parakstīts līgums par Baltijas mežsaimniecības, veterinārijas un lauksaimniecības universitāšu tīkla BOVA dibināšanu. No LLU puses BOVA dibināšanā piedalījās profesori: V. Strīķis, P. Bušmanis un H. Tuherms.

NOVABA programma tika īstenota līdz 2001. gadam. Tās pastāvēšanas laikā uzsvars tika likts galvenokārt uz starptautiskajiem intensīvajiem kursiem lauksaimniecībā, mežsaimniecībā, veterinārmedicīnā un citās jomās. Kursi bija domāti BOVA maģistrantiem, doktorantiem u.c. Tos vadīja NOVA augstskolu augsti kvalificēta profesūra, bet organizēja Baltijas valstu augstskolas. Tika īstenota arī Ziemeļvalstu un Baltijas valstu lauksaimniecības augstskolu bibliotēku sadarbība (semināri bibliotekāriem).

NOVABA aktivitāšu realizācija bija iespējama, pateicoties Ziemeļvalstu Ministru padomei (ZMP), kas bija viens no svarīgākajiem finanšu avotiem sešu gadu periodā, kā arī Zviedrijas Institūtam un Somijas Lauksaimniecības un mežsaimniecības ministrijai.

2001. gadā, beidzoties finansiālajam atbalstam, Baltijas valstu augstskolām bija jārod savs līdzdalības finansējums. Pārmaiņu rezultātā NOVA un BOVA rektoru sanāksmē 2001. gada 23. un 24. augustā, par spīti finansiālajām problēmām, tika nolemts abu tīklu veiksmīgo sadarbību turpināt. Ar 2002. gada 1. janvāri NOVABA programma oficiāli tika pārdēvēta par NOVA-BOVA sadarbības programmu, norādot, ka Baltijas lauksaimniecības universitātēm ir līdzvērtīga loma un vieta šajā sadarbībā. Līdz 2004. gadam bāzes finansiālo atbalstu sniedza K&A Wellenberga fonds (Zviedrija).